S-769/2011

Mál þetta, sem dómtekið var 2. september 2011, er höfðað með ákæru útgefinni af lögreglustjóranum á höfuðborgarsvæðinu 28. júní 2011 á hendur Þ-kk-þgf I-kk-þgf, kt. […], Smiðsbúð 7, Garðabæ, fyrir fíkniefnalagabrot, með því að hafa fimmtudaginn 14. október 2010, að Hverfisgötu 90 í Reykjavík, haft í vörslum sínum 21,20 grömm af maríhúana og 73 kannabisplöntur sem lögregla fann við leit og með því að hafa um nokkurt skeið fram til þessa dags ræktað greindar plöntur.

Þetta er talið varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að gerð verði upptæk ofangreind fíkniefni sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er einnig krafist upptöku á 3 gróðurhúsalömpum, 2 viftum, flúorljósi og loftstokki sem hald var lagt á samkvæmt 7. mgr. 5. gr. framangreindra laga.

Ákærði krefst vægustu refsingar er lög leyfa. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í apríl 1978. Samkvæmt sakavottorði ákærða gekkst hann með lögreglustjórasátt á árinu 2005 undir að greiða 28.000 króna sekt vegna fíkniefnalagabrots. Þá gekkst hann sama ár með lögreglustjórasátt undir að greiða sekt að fjárhæð 100.000 krónur, fyrir umferðarlagabrot. Loks hlaut hann dóm 4. apríl 2008, tveggja mánaða skilorðsbundið fangelsi, fyrir fíkniefnalagabrot. Ákærði stóðst það skilorð. Við ákvörðun refsingar ákærða ber að líta til þess að hann hefur játað brot sitt og er það virt honum til málsbóta. Jafnframt verður að líta til þess að 40 af þeim 73 plöntum sem tilgreindar eru í ákæru voru smáar, eða 4-28 cm. Samkvæmt matsgerð Rannsóknarstofu Háskóla Íslands í lyfja- og eiturefnafræði var styrkleiki sýnis af einni kannabisplöntu 14 mg/g í upphaflegu sýni en 64 mg/g í þurru sýni. Þá ber við ákvörðun refsingar að horfa til þess að ákærða er ekki gefið að sök að hafa ætlað umrædd fíkniefni til sölu eða dreifingar. Að öllu þessu virtu þykir refsing ákærða hæfilega ákveðin fangelsi í tvo mánuði. Með hliðsjón af því sem áður segir um að ákærði hafi staðist skilorð dóms frá árinu 2008 þykir rétt að skilorðsbinda refsingu hans, eins og nánar greinir í dómsorði.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 73 kannabisplöntur, 21,20 g af maríhúana, 3 gróðurhúsalampar, 2 viftur, flúorljós og loftstokkur, sem lögregla lagði hald á.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins. Samkvæmt yfirliti um sakarkostnað er um að ræða kostnað vegna matsgerðar Rannsóknastofu Háskóla Íslands í lyfja- og eiturefnafræði, 73.077 krónur, og þóknun verjanda, J-kk-ef M-kk-ef hrl., sem þykir hæfilega ákveðin 62.750 krónur, að virðisaukaskatti meðtöldum.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, Þ-kk-nf I-kk-nf, sæti fangelsi í tvo mánuði, en fresta skal fullnustu refsingarinnar og hún niður falla að liðnum þremur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 73 kannabisplöntum, 21,20 g af maríhúana, 3 gróðurhúsalömpum, 2 viftum, flúorljósi og loftstokki, sem lögregla lagði hald á.

Ákærði greiði 135.827 krónur í sakarkostnað, þar með talda 62.750 króna þóknun skipaðs verjanda síns, J-kk-ef M-kk-ef hæstaréttarlögmanns.

S-kvk-nf B-kvk-nf